Diákhitellel kapcsolatos pozitív változások és legfontosabb tudnivalók, amelyek a külföldi részképzéshez kapcsolódó ösztöndíjra pályázó diákokat is érinthetik.

A legfontosabb változás az, hogy **az ösztöndíjra pályázó egyetemisták és főiskolások, az EGT tagországokban folytatott külföldi résztanulmányaikra (így Erasmusra is) 2018. február 1-jétől maximum 10 hónap időtartamra emelt összegű Diákhitelt vehetnek fel**: havi 140 000 Ft-ot, vagyis egy tanévre összesen 1 400 000 Ft-ot (több mint 4500 EUR-t).

Jó tudni, hogy a Diákhitel1 bármire költhető, így az Erasmus ösztöndíj kiegészítő finanszírozására is felhasználható. Az igényelt összeget a hallgató közvetlenül a saját bankszámlájára kapja, így célzottan arra fordíthatja, amire valóban szüksége van a külföldi tanulmányok ideje alatt. Ha valakinek biztosítva van a megélhetése az ösztöndíj ideje alatt, de szüksége lenne például egy laptopra mielőtt elutazik, akkor felveheti a Diákhitel1-et, akár csak egy félévre is.

A kölcsönt egyéni hitelbírálat nélkül kérheti minden aktív hallgatói jogviszonnyal rendelkező, felsőoktatásban résztvevő fiatal, a szabad felhasználású Diákhitellel megegyező feltételek mellett.

Lássuk a legfontosabb részleteket!

**Diákhitel1 – Külföldi részösztöndíjra is**

**Ki veheti fel?**

Állami ösztöndíjas és önköltséges képzésre járó hallgatók, akik még nem töltötték be a 40. életévüket és aktív hallgatói jogviszonnyal rendelkeznek (2018. február 1-jétől 45 évre nő a korhatár).

**Mennyivel lehet számolni?**

Jelenleg nem emelt összegű Diákhitel1 esetén maximum havi 50 000 Ft-ot lehet igényelni. Ez az összeg 2018. február 1-jétől havi 70 000 Ft-ra nő, ami egy félévre 350 000 Ft-ot jelent. A folyósítás kérhető havonkénti vagy szemeszterenkénti egyösszegű utalásban.

2018 februárjától emelt összegű Diákhitel1 esetén havi 140 000 Ft igényelhető, maximum 10 hónapig.

**Mire költhető?**

A Diákhitel1-et bármire el lehet költeni, legyen szó lakhatásról, közlekedésről vagy étkezésről.

**Mennyi a Diákhitel1 kamata?**

A Diákhitel1 változó kamatozású, a kamat félévente kerül megállapításra és az elmúlt hét évben folyamatosan csökkent. A 2018. január 1.-június 30. között érvényes kamatláb 2,3%.

**Hogyan lehet felvenni?**

Az igénylést nagyban megkönnyíti, hogy lehetőség van elektronikus aláírással történő szerződéskötésre. Az innovatív és ügyfélbarát lépés lehetővé teszi, hogy személyes megjelenés, illetve papír alapú dokumentumok használata nélkül köthessenek a hallgatók Diákhitel szerződést. Az e-szerződés előfeltétele az ügyfélkapus hozzáférés, illetve az igénylés Neptun rendszeren keresztül történő indítása. Az új lehetőség mellett az eddigi, személyes ügyintézést igénylő hiteligénylési módok is rendelkezésre állnak. A Diákhitel a hallgató saját bankszámlájára érkezik.

**Mikor kell elkezdeni a törlesztést?**

A Diákhitelt a folyósítási időszakban még nem kell törleszteni, a visszafizetést csak a hallgatói jogviszony megszűnését követő negyedik hónapban kell megkezdeni. Legkésőbb azonban - a hallgatói jogviszony meglététől függetlenül - a 45. életév betöltését követően válik kötelezővé a törlesztés.

Előtörleszteni azonban bármikor díjmentesen lehet – akár még a tanulmányok ideje alatt is.

Ha további információra van szükségük, keressék alábbi elérhetőségeink bármelyikét!

Honlap: www.diakhitel.hu, www.diakhiteldirekt.hu

Telefonos Ügyfélszolgálat: 06 1 999 9944

Személyes Ügyfélszolgálat: Diákhitelközpont, 1027 Budapest, Kacsa u. 15-23.

|  |
| --- |
|  |